Oilers-veteranen ble helten - igjen
Champions Hockey Leagues gruppe E: 1. Ocelari Trinec - 9 poeng - +10 i målforskjell 2. Tappara Tampere - 8 poeng - + 1 3. Stavanger Oilers - 8 poeng - -1 4. SC Bern - 5 poeng - -10 Med to scoringer og seks målgivende pasninger på fem kamper, har Stavanger-lagets veteran gjort seg helt uvurderlig i Champions Hockey League. Det har Christian Dahl Andersen gjort bare måneder etter at han vurderte sterkt å legge skøytene på hylla. Da han snaut syv minutter før slutt mot Bern sendte pucken i mål fra nesten død vinkel, sørget Dahl Andersen også for at håpet om kvartfinale i turneringen fortsatt lever. - Dette var en kjempekamp hvor vi virkelig jobbet for hverandre. Det var en prikkfri kamp fra vår side - som vi er nødt til å være veldig stolte over, sier Christian Dahl Andersen i et intervju vist på TV 2 etter kampen. Mens Petter Thoresens Stavanger Oilers har slitt i serien hjemme i Norge, fortsetter laget å imponere i Europa. Med nye tre poeng mot storlaget Bern fra Sveits, er Stavanger Oilers kun ett poeng fra gruppeleder Ocelari Trinec før den siste og avgjørende gruppespillkampen (mot Bern) hjemme i DNB Arena. - Vi håper å komme videre nå. Vi har en kamp igjen, gjør vi jobben der, kan dette holde helt inn, sier Dahl Andersen. Ishockeyekspert Ole Eskild Dahlstrøm mener prestasjonen til Stavanger Oilers mangler sidestykke i norsk hockey-historie. - Det er det beste jeg har sett av et norsk lag i Europa. Jeg vet ikke om noen lag som har gjort det bedre noen gang. Dette var en bragd, sier Dahlstrøm. Han satt som ekspert i TV 2s hockeystudio tirsdag kveld. Like etter sendingen var han fra seg av begeistring av det han fikk se fra Stavanger Oilers. - De tok tyren med horna og kastet den rundt på bortebane. De eide kampen. Det er helt nytt for et norsk lag, sier Dahlstrøm til VG.Men det var hjemmelaget som åpnet best i Sveits. Stavanger, som har slitt i innledningen av Get-liga-sesongen, ble trykket tilbake i egen sone og keeper Ruben Smith måtte redde laget en rekke ganger. Bern klarte likevel ikke å få ledermålet og ut i midtperioden kjørte Stavanger Oilers kampen. I tre overtall på rad skapte laget flere store sjanser, men Bern-keeper Marco Bührer fikk ryddet unna. Med 15-24 i skudd etter to perioder, var det ganske utrolig at stillingen fortsatt var 0-0.Begge lag presset videre for å få det avgjørende målet, men både Smith og Bührer sto meget godt bakerst. Snaut syv minutter før full tid, sviktet imidlertid Bührer. Etter en lang overtallsperiode fikk nemlig Dahl Andersen sjansen. Bern hadde akkurat blitt fulltallige da Stavanger Oilers' toppscorer fikk pucken langt nede i hjemmelagets sone. Dahl Andersen siktet og sendte pucken via Bührers skulder og opp i vinkelen. Bern tok ut keeper Bührer i sluttminuttene. Det utnyttet Dan Kissel sekunder før full tid. Kissel fastsatte sluttresultatet i Sveits til 0-2.
(Bern - Stavanger Oilers 0-2) Christian Dahl Andersen (34) ville legge opp etter fjorårssesongen. Tirsdag kveld ble han enda en gang helten for Stavanger Oilers.